DA Den Europæiske Unions Tidende C 138/37

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 138/11

Denne offentliggørelse giver ret til at gøre indsigelse mod ansøgningen, jf. artikel 7 i forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»HOFER RINDFLEISCHWURST«

EF-Nr.: DE/PGI/0005/0722/10.10.2008

BGB ( X ) BOB ( )

1. Betegnelse:

»Hofer Rindfleischwurst«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.2: Kødprodukter

3.2. Beskrivelse af produktet med betegnelsen i punkt 1:

Hofer Rindfleischwurst er en rå smørepølse med en aflang form. Den smørbare pølsefars fyldes i kunsttarme (cellofan) med en diameter på 40 til 55 mm. Alt efter tarmdiameteren har Hofer Rindfleischwurst stykvis en længde på op til 50 cm og vejer alt efter størrelsen fra 150 til 800 gram. Hofer Rindfleischwurst har en kraftig, men behagelig rød kødfarve.

Hofer Rindfleischwurst har en fint krydret smag med en let peberovertone, som er typisk for denne smørepølse. Herudover giver koldrøgning over bøgetræ Hofer Rindfleischwurst en behageligt røget aroma.

Hofer Rindfleischwurst er en finthakket smørepølse, hvis særpræg er dens friskhed. Smørepølsen beholder kun sin særlige smag og sin specielle aroma i to til tre dage og er således ikke egnet til længere opbevaring.

Hofer Rindfleischwurst, som er vakuumpakket, kan holde lidt længere, nemlig mindst 10 dage. Det forudsætter dog, at den vakuumpakkede smørepølse lagres køligt.

Yderligere kvalitetskriterier, som Hofer Rindfleischwurst skal opfylde, er en stabil rødfarvning, udpræget smørbarhed og en ensartet konsistens.

Ved fremstillingen af Hofer Rindfleischwurst anvendes som udgangspunkt magert oksekød, hvorved der opnås en stor andel af bindevævsfrit kødprotein. Denne andel må for Hofer Rindfleischwursts vedkommende ikke ligge under 10 %. I forbindelse med analyser gennemført af den uafhængige virksomheds- og kvalitetsprøvningsinstans for slagterbutikker i Bayern (Neutrale Betriebs- und Qualitätsprüfung für Fleischerfachgeschäfte im bayerischen Fleischerhandwerk) er der fastslået følgende analyseværdier, som er teknisk kendetegnende for Hofer Rindfleischwurst: Vandindhold mellem 50 % og 55 %, fedtindhold mellem 25 % og 30 %. Andelen af svinekød og rygspæk ligger på højst 30 %.

Yderligere tilsætningsstoffer er hovedsagelig nitritkonserveringssalt og ascorbinsyre som yderligere rødfarvningsmiddel. Andelen af disse tilsætningsstoffer er højst 2,5 % for nitritkonserveringssalt og 0,5 % for ascorbinsyre (rødfarvningshjælpemiddel). Ved fremstillingen er de vigtigste tilsatte krydderier salt og fint malet peber. Der kan i mindre omfang anvendes yderligere krydderiblandinger for at forfine smagen og frembringe en individuel smagskarakter.

3.3. Råvarer (kun for forarbejdede produkter):

Beskaffenheden af råvarerne kød og fedt er afgørende for den korrekte fremstilling af Hofer Rindfleischwurst. Kød fra fuldt udvoksede ældre slagtedyr foretrækkes. Fordelene herved er en kraftig kødfarve og modent kød. Der anvendes okse- og svinekød til fremstillingen. Der anvendes således ikke kød fra ungdyr til fremstillingen af Hofer Rindfleischwurst. De væsentligste råvarer i Hofer Rindfleischwurst er oksekød i sorteringsklasse R I (andel 2/3) med meget lidt fedtvæv og ingen sener og svinerygspæk i sorteringsklasse S VIII (andel 1/3). Der kan tilsættes en lille andel svinekød i sorteringsklasse S I sammen med rygspækket, men det er ingen udbredt praksis.

Oksekødet kommer i overvejende grad fra køer og sjældent fra tyre. Det kødstykke, der anvendes, er lårstykket, som indeholder ca. 5 % fedt. Hvis der anvendes svinekød, kommer det fra skinken, som indeholder ca. 4 % fedt. Fedtindholdet i rygspækket er på ca. 70 %.

Hofer Rindfleischwurst er kendetegnet ved sin kvalitet og friskhed. Til fremstillingen af Hofer Rindfleischwurst bruges udelukkende kød fra nyslagtede dyr. Der bruges således intet kød til fremstillingen, som er modnet, mørnet eller har været dybfrosset.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Fremstillingen af Hofer Rindfleischwurst finder sted i det geografiske område.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

—

4. Kort beskrivelse af det geografiske områdes afgrænsning:

Byen Hof og Landkreis Hof.

5. Tilknytning til det geografiske område:

5.1. Det geografiske områdes egenart:

Hofer Rindfleischwurst har traditionelt været fremstillet i det afgrænsede geografiske område i mere end 50 år.

Fra 1950 fremstillede slagtermester Hans Millitzer i Hof som den første denne oksekødspølse af magert oksekød. Traditionen blev fortsat af hans tidligere lærling Gottfried Rädlein, som i perioden 1962 til 1993 fremstillede pølsen i sin egen virksomhed i Hof og gjorde den kendt langt ud over bygrænsen.

Efterspørgslen var så stor, at Gottfried Rädlein hver uge forarbejdede op til 15 oksebagfjerdinger til oksepølse og delvis også arbejdede på søn- og helligdage for at fremstille oksekødspølsen efter sin egen specielle opskrift. Oksekødspølsen, der er en finthakket rå smørepølse, var et særlig friskt produkt og beholdt derfor kun sin egen særlige smag og aroma i to til tre dage. Hofer Rindfleischwurst er et særlig magert og letfordøjeligt produkt, som i sin tid endda blev anbefalet af læger.

Efterfølgende greb produktionen af Hofer Rindfleischwurst om sig hos andre slagtermestre i regionen, som tilstræbte også at fremstille og udbyde det traditionsrige produkt Hofer Rindfleischwurst. I januar 1993 overdrog Gottfried Rädlein sin slagterbutik til det velansete slagteri Albert Schiller i Hof, som stadig navnlig fremstiller Hofer Rindfleischwurst i overensstemmelse med Gottfried Rädleins principper. Som resultat af den tidligere formand for Fleischer-Innung Hofs indsats blev produktet Hofer Rindfleischwurst i 1993 optaget i de tyske retningslinjer for kød og kødprodukter under nr. 2.2120.1.

5.2. Produktets egenart:

Hofer Rindfleischwurst er — som beskrevet — et kvalitetsprodukt med en særlig smag, som er kendt som en regional specialitet, navnlig i byen Hof og Landkreis Hof, og som er velanset. Det er ikke kun de lokale, som ivrigt efterspørger produktet; det er også meget efterspurgt af uden- og indenlandske besøgende. Det forhold, at smørepølsen er optaget i Deutsches Lebensmittelbuch, underbygger, hvor betydningsfuldt og kendt produktet er.

Hofer Rindfleischwurst har allerede fået tildelt præmier i forskellige pølsekonkurrencer. Ved den årlige kvalitetskontrol, der foretages af Fleischerverband Bayern, deltager slagteributikker fra det afgrænsede geografiske område og fremsender prøver på Hofer Rindfleischwurst. I tidligere år er produktet altid blevet præmieret med sølv- eller guldmedalje. Det samme gør sig gældende for resultaterne ved de kvalitetsprøvninger, der gennemføres på landsplan af Deutsche Lebensmittelgesellschaft (DLG). Ved den seneste Oberfranken-udstilling i Hof i april 2009 blev der gennemført en offentlig prøvesmagning af pølser, og de lokale medier berettede udførligt om Hofer Rindfleischwurst som eksempel på et fremragende regionalt produkt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Hofer Rindfleischwurst er et typisk produkt fra Hof-regionen. Produktet har sin oprindelse her og er i mere end 50 år blevet fremstillet i de regionale virksomheder i overensstemmelse med særlige opskrifter og teknologier. Produktets kendthedsgrad og gode omdømme skyldes derfor i væsentligt omfang produktets oprindelse i det afgrænsede geografiske område.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Markenblatt Heft 16 af 18.4.2008, del 7a-aa, s. 31 817.

(http://register.dpma.de/DPMAregister/geo/detail.pdfdownload/106)

(1) EUT L 93 af 31.3.2006, s. 12.